**Poročilo o izmenjavi na Cipru v drugem semestru 2019**

Na Cipru sem preživel poletni semester. Z izmenjavo sem bil zelo zadovoljen. Imeli smo redna predavanja v angleščini. Predmeti, ki so v angleščini, niso striktno vezani na socialno delo, saj se smer socialnega dela izvaja samo v grščini. Kljub temu fakulteta ponuja širok nabor predmetov v angleščini, ki so zanimivi in jih vidim kot uporabne za socialno delo. Predmeti, ki so v angleščini, niso izvajani na zelo visokem nivoju oz. so zelo osnovno zastavljeni. To ne pomeni, da niso primerni ali uporabni, saj je način dela, predvsem pa širina nabora, zanimiva. Od štirih profesorjev, ki sem jih imel, bi dve zelo pohvalil (še posebej Petro Daniel, ki uči sociologijo), dva pa sta bila bolj tako po liniji najmanjšega odpora. Predavanja naj bi bila obvezna, ampak prisotnost šteje kot le 10 % končne ocene.

Na faksu, ki je zelo velik, je ogromno tujih študentov, tako Erasmus kot takih, ki so tam za celoten študij. Lokalni študenti so odprti za druženje in se ne klikarijo. Obstajajo možnosti za prijavo v obšolske dejavnosti, dve različni Erasmus organizacija pa sta zelo aktivni pri pripravljanju dogodkov, tako da je veliko možnosti za spoznavanje in druženje z drugimi študenti.

Nikozija je zelo zanimivo mesto, zadnja razdeljena prestolnica na svetu. Tako dobimo v enem mestu dve kar različni izkušnji in doživljanja. Je dovolj majhno, da ga zelo hitro lahko »razumemo«. Južna, grška stran je cenovna dokaj podobna Sloveniji oz. za odtenek dražja, turški sever pa je dvakrat cenejši. Na grški strani je pivo v baru po navadi kar 4 evre, lokalna hrana pa je cenejša. Za namestitev potrebujete min. 250 evrov na mesec plus stroški. Javni prevoz je zelo okrnjen, nezanesljiv in nereden. Priporočam nakup rabljenega kolesa z lučjo, saj so vozniki lahko objestni. Če boste ostali celo leto in imate vozniški izpit, bi priporočil nakup rabljenega avta, ki ga ob odhodu prodate. Voziti se po levi je pa hiter preklop.

Zelo bi priporočil staro mestno tržnico, ki jo sedaj ljudje v samoorganizaciji uporabljajo za razne dogodke, zabave in skupnostne večerje. Imenuje se Agora project. V bližini, v okolici cerkve Faneromeni, je kar nekaj super barov, Kala Ka Tumena je najboljši. Na severni strani je super cafe, ki je odprt v noč: Hoi Poloi. Ciper je dovolj majhen, da se ga tudi v enem semestru lahko dobro razišče. Kraji, kot so Paphos, Cavo Greco, Karpaz, Akamas in Kyrenia, so zelo zanimivi in dokaj lahko dostopni z raznimi avtobusi, čeprav je bolje imeti avto. Ciper ima tudi zelo poceni letalske povezave z Jordanijo, Izraelom, Kreto in Turčijo (s severnega dela otoka). Potovanja zunaj Evrope zelo priporočam. Predvsem bi Ciper izpostavil, ker je tako obroben Evropi in ponuja drugačno izkušnjo kot npr. Berlin ali Amsterdam. Veliko je priseljencev in beguncev kar omogoča pobližje praktično spoznavanje s to problematiko. Seveda na samoorganizacijski bazi, ki je odvisna od motiviranosti posameznega študenta. Sploh za uspešno izmenjavo na Cipru mislim, da je veliko odvisno od motiviranosti posameznega študenta.

Ciper je malo čuden kraj na robu Evrope. Velikokrat nimaš občutka, da si še v Evropi, zaradi močnega vpliva Bližnjega vzhoda. Super otok z bogato zgodovino in kulturnim prepletom, ki ga je izjemno zanimivo doživeti. Vreme, super hrana in plaže, ki jih odkrivaš v sproščenem mediteranskem ritmu, so odlična kombinacija za vsaj pol leta.